 

|  |  |
| --- | --- |
| NAZIV AKTIVNOSTI | Posjet AGERU |
| DATUM REALIZACIJE | 22.2.2019. |
| MJESTO REALIZACIJE | AGER |
| BROJ SUDIONIKA | 10 |
| POPIS SUDIONIKA | Učiteljica Katija Barbić  Učenici: Tali Škare, Nika Buzolić, Nadin Matijašević, Una Vekić, Mirjam Barišić, Toma Prošper Novak i učenici 6.razreda: Judita Tudor, Maša Meagher, Juraj Hure |
| KRATKI OPIS | U petak 22. veljače 2019. godine grupa učenika uključena u projekt Erasmus+ naziva UNESCO Passport s članovima foto grupe, učenicima 6.a razreda bila je po drugi put u Starogradskom polju. Cilj je bio istražiti arheološku baštinu Starogradskog polja.  Prije obilaska polja grupa je u informatičkoj učionici imala pripremne radnje. Na Internetu su istražili informacije o Starogradskom polju te izradili akreditacije koje su svojevrstan znak pripadnosti grupi.  Ovog puta grupu je kroz polje proveo ravnatelj Agencije za upravljanje Starogradskim poljem mr. sc. Vinko Tarbušković. Iz neformalnog predavanja na terenu i u razgovoru članovi grupe su doznali pojedinosti o utemeljenju grada Farosa (današnjeg Starog Grada), podjeli polja i arheološkim lokalitetima na području Starogradskog polja. Grupa je gospodina Tarbuškovića upoznala s projektom Erasmus+ u kojem sudjeluju.  U istraživanje polja grupa je krenula od točke u polju koja se zove pupak Polja, točke od koje je započela grčka podjela polja.  Što je grupa naučila?  384. g.pr.Kr. Grci s otoka Parosa, 70 obitelji, utemeljili su grad Faros. Doseljenici su na okolnom području zatekli Ilire koje su nakon kratkotrajne borbe pobijedili te su uspostavili svoju vlast i djelovali su kao grčki polis. Starogradsko polje, plodnu ravnicu u neposrednoj blizini grada Grci su podijelili na 70 parcela. Podjelu su napravili gomilama i suhozidima. Veličina svake parcele je 1 x 5 stadija (180m x900m) s glavnim pravcima podjele sjever – jug i istok – zapad. To je današnje Starogradsko polje, a zbog najbolje očuvane parcelizacije zemljišta 2008. Starogradsko polje i povijesna jezgra Staroga Grada upisani su na UNESCO-vu Listu svjetske baštine.  Na uzvisini iznad polja, na predjelu Maslinovik nalaze se ostaci grčke kule. Ova kula je stanovnicima polja i Starog Grada služila kao osmatračnica. Kula na Maslinoviku s kulom Tor iznad Jelse bila je dio obrambenog sustava koji je štitio stanovnike polja i obližnjeg Farosa od opasnosti s mora. Do kule Maslinovik nalaze se ostaci pastirskog naselja. Uz kulu na Maslinoviku polje je obilovalo vilama rusticama iz rimskog razdoblja, a najbolje sačuvana je ona na Kupinoviku s ostacima preša za vino i ulje. Nastala je na temeljima ranije grčke arhitekture o čemu svjedoči grčki nadgrobni natpis koji spominje grka Komona.  Osim arheoloških nalazišta grupa je posjetila Dračevicu (jedan od dva izvora vode u poju) te Hvarski botanički vrt Katovnica sa samoniklim i tradicijskim biljem. |